Opetusministeri Krista Kiuru (sd.) tarjoaa virolaisen Postimees-lehden haastattelussa selitystä sille, miksi suomalaiset ja virolaiset lapset pärjäsivät kansainvälisessä Pisa-tutkimuksessa ennen paremmin kuin nykyään.

Lapset eivät Kiurun mukaan aiemmin kärsineet motivaation puutteesta. Tämän vuoksi pitää miettiä, miten lapsia voisi saada haluamaan oppimista.

– Meidän täytyy synnyttää hyvinvointia, jotta lapset haluaisivat mennä kouluun aamulla oppimaan, Kiuru sanoo lehden haastattelussa.

Hänen mukaansa suomalaisten "suurin ongelma on se, ettemme koskaan koulussa oppineet olemaan sankareita".

Kiuru haluaa tukea kouluja 12 miljoonalla eurolla vuodessa, jotta kouluympäristöjä kehitettäisiin. Esimerkiksi hän mainitsee opettajat, jotka eivät vain opettaisi, vaan järjestäisivät lapsille ja nuorille erilaista toimintaa. Lisäksi oppilaat pitää ottaa mukaan koulun kulttuurin kehittämiseen.

Kiuru osallistui Virossa koulutusaiheiseen seminaariin. Hän kommentoi Postimees-lehdessä suomalaisten koululaisten oppimista, Pisa-menestystä ja onnellisuutta laajemminkin.